ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3890/97 υποβολή: Alexandros Alavanos (GUE/NGL) προς την Επιτροπή (11 Δεκεμβρίου 1997)

Θέμα: Αποκλεισμός πληγέντων παραγωγών από αποζημιώσεις

Με ερμηνευτικές αποφάσεις του Κανονισμού της ΕΕ 950/97 ((EE L 142 της 02.06.1997, σελ. 1.)) (που αντικατέστησε τον κανονισμό 2328/91 ((EE L 218 της 06.08.1991, σελ. 1.)), η Ελληνική Κυβέρνηση χρησιμοποιεί ως κριτήριο για την εφαρμογή του άρθρου 5, το «οικογενειακό εισόδημα» και όχι το εισόδημα του «κατόχου της γεωργικής εκμετάλλευσης», με αποτέλεσμα να αποκλείονται των αποζημιώσεων λόγω καταστροφών παραγωγοί των οποίων μέλη της οκογένειάς τους (σύζυγος, τέκνα) εργάζονται εκτός της γεωργικής εκμετάλλευσης και διαθέτουν δικό τους εισόδημα.

Δεδομένου ότι η ανάπτυξη της υπαίθρου, όπως αυτή προωθείται από τις πολιτικές της ΕΕ στηρίζεται και στην ύπαρξη εξωγεωργικών εισοδημάτων, ερωτάται η Επιτροπή:

1. Είναι νόμιμος ο συνυπολογισμός στο εισόδημα του κατά κύρια απασχόληση κατόχου γεωργικής εκμετάλλευσης, των εξωγεωργικών εισοδημάτων άλλων μελών της οικογένειάς του;

2. Τι προτίθεται να πράξει η Επιτροπή ώστε να μην αποκλείονται, εξ αυτού του λόγου, των αποζημιώσεων, οι κάτοχοι γεωργικών εκμεταλλεύσεων που πληρούν τα κριτήρια του άρθρου του Κανονισμού 950/97;

Απάντηση του κ. Fischler εξ ονόματος της Επιτροπής (13 Φεβρουαρίου 1998)

Η Ελλάδα, για να επικεντρώσει την αντιστάθμιση από τις ενισχύσεις των επενδύσεων στις γεωργικές εκμεταλλεύσεις, δυνάμει του κανονισμού (ΕΚ) αριθ. 950/97 του Συμβουλίου της 20ής Μαΐου 1997 για τη βελτίωση της αποτελεσματικότητας των γεωργικών διαρθρώσεων στις εκμεταλλεύσεις που τη χρειάζονται περισσότερο, ορίζει την έννοια του κατά κύρια απασχόληση κατόχου γεωργικής εκμετάλλευσης, λαμβάνοντας υπόψη το οικογενειακό τους εισόδημα, κατά τον υπολογισμό του συνολικού τους εισοδήματος.

Ουσιαστικά, τα κράτη μέλη μπορούν να προβλέψουν συμπληρωματικά κριτήρια για τον ορισμό της έννοιας του κατά κύρια απασχόληση κατόχου γεωργικής εκμετάλλευσης, δεδομένου ότι ο προαναφερόμενος κανονισμός ορίζει μόνο τα ελάχιστα κριτήρια τα οποία θα πρέπει να πληρούν οι κατά κύρια απασχόληση κάτοχοι γεωργικών εκμεταλλεύσεων για να μπορούν να απολαύουν των σχετικών ενισχύσεων ((Άρθρο 5 παράγραφος 5 του εν λόγω κανονισμού )).

Η εφαρμογή στην Ελλάδα του κριτηρίου του οικογενειακού εισοδήματος για τον καθορισμό των δικαιούχων των εθνικών ενισχύσεων, οι οποίες χορηγούνται σε περιπτώσεις μεγάλων καταστροφών, δικαιολογείται για τους ίδιους λόγους που συντρέχουν και για τις ενισχύσεις που χορηγούνται δυνάμει του κανονισμού αριθ. 950/97. Το εν λόγω συμπληρωματικό κριτήριο, που αφορά την χορήγηση εθνικών ενισχύσεων, είναι σύμφωνο προς τα άρθρα 92 και 94 της Συνθήκης περί Ιδρύσεως της Ευρωπαϊκής Κοινότητας, περί των ενισχύσεων που χορηγούνται από τα κράτη μέλη.
ΓΡΑΠΤΗ ΕΡΩΤΗΣΗ E-3523/97 υποβολή: Carlos Robles Piquer (PPE) προς την Επιτροπή (12 Νοεμβρίου 1997)

Θέμα: Μεταρρυθμίσεις εν εξελίξει στην πανεπιστημιακή έρευνα

Σύνφωνα με πληροφορίες και σχόλια του περιοδικού NATURE (τόμος 388, 31, Ιούλιος 1997),η βρεταννική κυβέρνηση εργάζεται για την εξεύρεση νέων λύσεων σε επίπεδο ανώτατης εκπαίδευσης για τις οποίες απαιτούνται ταυτοχρόνως μεγαλύτερα μέσα καιθώς και ωρισμένες αλλαγές στη συμπεριφορά των ακαδημαϊκών κύκλων, και όλα αυτά για την αποκατάσταση κλίματος εμπιστοσύνης μεταξύ των επιστημονικών κοινοτήτων και των κρατών.

Τα μεγάλα θέματα με τα οποία ασχολείται η έκθεση Dearing, τα οποία θα επανεμφανισθούν οπωσδήποτε στην επόμενη Λευκή Βίβλο, δεν απασχολούν αποκλειστικώς το Ηνωμένο Βασίλειο. Η εξασφάλιση της ποιότητας και της επάρκειας της βασικής έρευνας, η ισότιμη αναγνώριση του ερευνητικού αλλά καί του εκπαιδευτικού έργου των πανεπιστημίων, η αποδοχή επαρκούς διοικητικού κόστους για την έρευνα, ο εκσυγρονισμός του εξοπλισμού και η εξασφάλιση της συμμετοχής της βιομηχανίας αποτελούν στόχους που αντιμετωπίζουν όλες οι κυβερνήσεις της Ευρωπαϊκής Ένωσης καθώς και άλλων ανεπτυγμένων οικονομικά χωρών.

Μπορεί να Επιτροπή αναφέρει το ανάλογες προς τις προαναφερθείσες στο Ηνωμένο Βασίλειο μεταρρυθμίσεις και μελέτες που βρίσκονται σε εξέλιξη στην Ευρώπη, τις Ηνωμένες Πολιτείες και την Ιαπωνία;

Απάντηση της κας Cresson εξ ονόματος της Επιτροπής (13 Ιανουαρίου 1998)

Η Επιτροπή συμμετέχει ενεργά στην ομάδα του Οργανισμού Οικονομικής Συνεργασίας και ανάπτυξης (ΟΟΣΑ) για το επιστημονικό σύστημα, η οποία διερευνά ακριβώς το θέμα αυτό κατά την προηγούμενη διετία. Στις χώρες που έχουν ενεργώς αναλύσει την πανεπιστημιακή έρευνα και το σύστημα πανεπιστημιακής έρευνας και ανάπτυξής τους και έχουν διατυπώσει τα αντίστοιχα συμπεράσματα στην ως άνω ομάδα του ΟΟΣΑ περιλαμβάνονται: η Αυστραλία, η Αυστρία, το Βέλγιο, ο Καναδάς, η Γερμανία, η Ελβετία, οι Ηνωμένες Πολιτείες της Αμερικής, η Φινλανδία, η Γαλλία, η Ουγγαρία, η Ιαπωνία, ο Ολλανδία, η Νορβηγία, η Πολωνία, η Πορτογαλία, η Ισπανία και η Σουηδία.

Τα θέματα που καλύπτει η έκθεση περιλαμβάνουν τις μειούμενες κυβερνητικές εισφορές, τη μεταβολή του χαρακτήρα της δημόσιας χρηματοδότησης, την αυξανόμενη χρήση βιομηχανικών ταμείων έρευνας και ανάπτυξης, την οικονομική σκοπιμότητα, τις διασυνδέσεις συστημάτων, τη διεθνοποίηση και τα θέματα προσωπικού.

Οι τελικές συμβολές στην έκθεση συγκεντρώνονται κατά την τρέχουσα περίοδο. Ελπίζω ότι θα αυξηθεί η κάλυψη και ότι θα ενημερωθούν σημαντικά θέματα σχετικά με μεταβολές που σημειώθηκαν από την Ιαπωνία, τη Γερμανία, την Ουγγαρία και τη Φινλανδία κατά το προηγούμενο και το τρέχον έτος.

Η τελική μορφή της έκθεσης θα διατεθεί περί τα τέλη του Μαΐου του 1998, χρόνο κατά τον οποίο αναμένεται να αποχαρακτηρισθεί από τον ΟΟΣΑ προκειμένου να κυκλοφορήσει ευρύτερα.

Πέραν των εργασιών του ΟΟΣΑ, αναμένεται να εγκαινιασθεί σειρά δραστηριοτήτων βάσει του στοχοθετημένου κοινωνικο-οικονομικού ερευνητικού προγράμματος του τετάρτου προγράμματος-πλαίσιο για την έρευνα και την ανάπτυξη ((COM(92) 459 τελικό. )). Κατάλογος των κυρίων έργων αποστέλλεται απ' ευθείας στο Αξιότιμο Μέλος του Κοινοβουλίου και τη Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-3848/97 υποβολή: Alexandros Alavanos (GUE/NGL) προς την Επιτροπή (5 Δεκεμβρίου 1997)

Θέμα: Το δικαίωμα στην κοινωνική ασφάλιση

Το Γενικό Λογιστήριο του Κράτους στην Ελλάδα αρνείται να εγκρίνει την χορήγηση σύνταξης χηρείας στην Σουηδέζα κα Μπριτ-Ελίζαμπεθ, χήρα Ιωάννη Παπαδόπουλου, με το αιτιολογικό ότι στερείται ελληνικής ιθαγένειας, βασιζόμενο στο άρθρο 63, παρ. 1, περ. β' του ΠΔ 1041/79 (Κώδικας πολιτικών και στρατιωτικών συντάξεων). Επειδή με την άρνηση αυτή παραβιάζεται το κοινοτικό δίκαιο που αφορά το δικαίωμα στην κοινωνική ασφάλιση (Καν. 1408/71 ((ΕΕ L 149 της 05.7.1971, σελ. 2. )) και η Συνθήκη της Ε.Ε. (άρθρα 48 και 51 καθώς και ΣΤ, 6 και 8), ερωτάται η Επιτροπή σε τι ενέργειες θα προβεί ώστε η ελληνική νομοθεσία να ευθυγραμμιστεί στο θέμα αυτό με το κοινοτικό δίκαιο και τις Συνθήκες της Ε.Ε. και προκειμένου να αποκατασταθεί το δικαίωμα της κας Μπριτ-Ελίζαμπεθ Παπαδοπούλου για τη χορήγηση σύνταξης χηρείας.

Απάντηση του κ. Flynn εξ ονόματος της Επιτροπής (19 Ιανουαρίου 1998)

Η Επιτροπή συμμερίζεται την άποψη του κυρίου βουλευτή σύμφωνα με την οποία η άρνηση των ελληνικών αρχών να χορηγήσουν σύνταξη επιζώντος με την αιτιολόγηση ότι η αιτούσα δεν έχει την ελληνική υπηκοότητα, είναι αντίθετη με τα άρθρα 48 και 51 της Συνθήκης ΕΚ καθώς και με τους κανονισμούς (ΕΟΚ 1612/68 της 15ης Οκτωβρίου 1968 σχετικά με την ελεύθερη κυκλοφορία των εργαζομένων εντός της Κοινότητας ((ΕΕ L 257 της 19.10.1968. )) και 1408/71 που ενημερώθηκε από τον κανονισμό (ΕΚ 118/97 του Συμβουλίου της 2ας Δεκεμβρίου 1996 σχετικά με την εφαρμογή των συστημάτων κοινωνικής ασφάλισης στους μισθωτούς, μη μισθωτούς και στα μέλη της οικογένειάς τους που διακινούνται εντός της Κοινότητας, και με τον κανονισμό ΕΟΚ 574/72 που καθορίζει τον τρόπο εφαρμογής του Κανονισμού ΕΟΚ 1408/71 ((ΕΕ L 28 της 30. 1.1997. )).

Για το λόγο αυτό η Επιτροπή απευθύνθηκε στις ελληνικές αρχές για να επιστήσει την προσοχή τους σε αυτή την κατάσταση.
ΓΡΑΠΤΗ ΕΡΩΤΗΣΗ E-3605/97 υποβολή: Nikitas Kaklamanis (UPE) προς την Επιτροπή (13 Νοεμβρίου 1997)

Θέμα: Κοινωνικός διάλογος και αντιλαοκά μέτρα εναντίον των εργαζομένων

Μεγάλη φιλολογία αναπτύσσεται σε ευρωπαϊκό επίπεδο για τη χρησιμότητα του κοινωνικού διαλόγου, ιδιαίτερα, μάλιστα, μετά την ενσωμάτωση του Κοινωνικού Πρωτοκόλλου στον κύριο κορμό της νέας Συνθήκης της Ε.Ε.

Παρόλα αυτά, τα αδιέξοδα των εργαζομένων εξακολουθούν να υφίστανται και να επιτείνονται, χωρίς να υπάρχει ελπίδα άρσης τους, στο ορατό μέλλον.

Θα ήθελα να έχω την εκτίμηση της Ευρωπαϊκής Επιτροπής για τα αποτελέσματα, μέχρι σήμερα, του κοινωνικού διαλόγου στα κράτη μέλη της, και για το εάν αναμένει να προκύψει από αυτόν πρόοδος όσον αφορά την απασχόληση των εργαζομένων, τη στιγμή που πληθαίνουν τα αντιλαϊκά μέτρα εναντίον τους, υφίσταται επίσης το ούτως ή άλλως χαμηλό εισόδημά τους, οι δε άνεργοι της ΕΕ φτάνουν αισίως τα 20 εκατομμύρια.

Απάντηση του κ. Flynn εξ ονόματος της Επιτροπής (19 Ιανουαρίου 1998)

Ο διάλογος μεταξύ των κοινωνικών εταίρων συμβάλλει σε πολύ μεγάλο βαθμό στη διαμόρφωση του οικονομικού και κοινωνικού περιβάλλοντος και κατέστη μια από τις σημαντικές βάσεις του κοινωνικού μας μοντέλου. Η πληροφόρηση και οι διαβουλεύσεις με τους κοινωνικούς εταίρους καθώς και ο διάλογος και οι διαπραγματεύσεις τους αποτελούν αναγνωρισμένες αρχές στο σύνολο των κρατών μελών.

Σε ευρωπαϊκό επίπεδο, ο κοινωνικός διάλογος αναπτύσσεται σημαντικά. Η συμφωνία σχετικά με την κοινωνική πολιτική που προσαρτημένη στη συνθήκη για την Ευρωπαϊκή Ένωση, είχε ως αποτέλεσμα σημαντικές προόδους όσον αφορά τις συμβάσεις. Πράγματι, οι κοινωνικοί εταίροι συνήψαν δύο συμφωνίες, η μία σχετικά με τη γονική άδεια το 1996 και η δεύτερη σχετικά με την εργασία μερικού χρόνου τον Ιούνιο του 1997.

Η καταπολέμηση της ανεργίας είναι μια από τις σημαντικότερες ανησυχίες που έχουν εκφραστεί τα τελευταία χρόνια σε κοινοτικό επίπεδο. Για πρώτη φορά μια εξαιρετική σύνοδος του Ευρωπαϊκού Συμβουλίου, στις 21 Νοεμβρίου 1997 στο Λουξεμβούργο, αφιερώθηκε πλήρως στην απασχόληση.

Το Ευρωπαϊκό Συμβούλιο κάλεσε τους κοινωνικούς εταίρους να συμμετάσχουν πλήρως στην εφαρμογή ολοκληρωμένης και συντονισμένης πολιτικής σχετικά με την απασχόληση, στα διάφορα επίπεδα αρμοδιότητας και δράσης. Η εφαρμογή των κατευθύνσεων που αποφασίσθηκαν στο Λουξεμβούργο προβλέπει εξάλλου στενή συμμετοχή των κοινωνικών εταίρων σε όλα τα στάδια της διαδικασίας.

Οι πρόσφατες εξελίξεις σχετικά με την απασχόληση τροφοδότησαν τον κοινωνικό διάλογο σε εθνικό επίπεδο. Κατά τον τρόπο αυτό, οι τριμερείς διαβουλεύσεις μεταξύ δημοσίων αρχών και κοινωνικών εταίρων κατέληξαν σε εθνικές συμφωνίες για την απασχόληση στα περισσότερα κράτη μέλη. Αφετέρου, οι συλλογικές διαπραγματεύσεις μεταξύ οργανώσεων εργαζομένων και οργανώσεων εργοδοτών συνεχίζονται στα διάφορα επίπεδα, σχετικά με την προώθηση της απασχόλησης και την προσαρμογή των κανόνων λειτουργίας της αγοράς εργασίας στο σύνολο των κρατών μελών.
ΓΡΑΠΤΗ ΕΡΩΤΗΣΗ E-3372/97 υποβολή: Lis Jensen (I-EDN) προς την Επιτροπή (22 Οκτωβρίου 1997)

Θέμα: Προτεραιότητες στον ενεργειακό τομέα

Ποιά είναι η άποψη της Ευρωπαϊκής Επιτροπής ως προς το γεγονός ότι τα κράτη μέλη επιβάλλουν, στο πλαίσιο της ενεργειακής τους πολιτικής, στους παραγωγούς και φορείς διανομής ενέργειας να λαμβάνουν υπόψη περιβαλλοντικές πτυχές όταν πραγραμματίζουν την ενεργειακή τους παραγωγή, και ως προς το γεγονός ότι αυτό έχει έμμεση σημασία για τη λειτουργία της εσωτερικής αγοράς στον ενεργειακό τομέα;

Στην συγκεκριμένη περίπτωση πρόκειται για την δανική ενεργειακή παραγωγή. Στη Δανία το κράτος, μέσω τροποποίησης του νόμου περί εφοδιασμού ηλεκτρικής ενέργειας, επέβαλε στους παραγωγούς ενέργειας να χρησιμοποιήσουν και ενέργεια από αποκεντρωμένους θερμοηλεκτρικούς σταθμούς και ανανεώσιμες πηγές ενέργειας, ενώ ταυτόχρονα το κράτος χορηγεί ενίσχυση σ' αυτούς τους τύπους παραγωγής.

Απάντηση του κ. Παπουτσή εξ ονόματος της Επιτροπής (5 Δεκεμβρίου 1997)

Η εσωτερική αγορά ηλεκτρικής ενέργειας ρυθμίζεται με την οδηγία 96/92/ΕΚ της 19ης Δεκεμβρίου 1996 ((ΕΕ L 27 της 30.1.1997 )) με την οποία καθιερώνονται κοινοί κανόνες για την παραγωγή, τη διαβίβαση και τη διανομή της ηλεκτρικής ενέργειας. Η οδηγία αυτή ετέθη σε ισχύ στις 19 Φεβρουαρίου 1997 και τα κράτη μέλη καλούνται να την εφαρμόσουν κατά κανόνα εντός διετίας.

Η οδηγία επιτρέπει στα κράτη μέλη να λάβουν πλήρως υπόψη τους περιβαλλοντικούς προβληματισμούς κατά την εφαρμογή της. Σύμφωνα με το άρθρο 8, παράγραφος 3 της οδηγίας, τα κράτη μέλη μπορούν να ζητήσουν από τον φορέα εκμετάλλευσης του συστήματος να αποδώσει ιδιαίτερη προτεραιότητα στην ηλεκτρική ενέργεια που προέρχεται από ανανεώσιμους πόρους και από συνδυασμένο κύκλο παραγωγής θερμότητας και ηλεκτρικής ενέργειας κατά την δημιουργία σταθμών παραγωγής ηλεκτρικής ενέργειας.

Τα κράτη μέλη δύνανται επίσης, σύμφωνα με το άρθρο 3, παράγραφος 2 να επιβάλλουν υποχρεώσεις δημόσιας εξυπηρέτησης στις επιχειρήσεις που λειτουργούν στον τομέα της ηλεκτρικής ενέργειας. Ανάλογες υποχρεώσεις ενδέχεται, μεταξύ άλλων, να σχετίζονται με την προστασία του περιβάλλοντος.

Επιπλέον, κατά τον καθορισμό κριτηρίων χορήγησης αδειών κατασκευής νέου δυναμικού παραγωγής ηλεκτρικής ενέργειας ή καθορισμού του καταλόγου των προδιαγραφών προς τις οποίες καλείται να ανταποκριθεί κατά την υποβολή προσφορών ο υποψήφιος παραγωγός ηλεκτρικής ενέργειας, το κράτος μέλος δύναται επίσης να εφαρμόσει κριτήρια (άρθρο 5 παράγραφος 1 της οδηγίας), για την προστασία του περιβάλλοντος.

Ωστόσο θα πρέπει να υπογραμμιστεί ότι, το κράτος μέλος έχει την υποχρέωση να εφαρμόζει τις διατάξεις της οδηγίας, με αντικειμενικό διαφανή και αμερόληπτο τρόπο. Οι διατάξεις δεν επιτρέπεται να χρησιμοποιηθούν για να ευνοηθούν συγκεκριμένοι παραγωγοί στο κράτος μέλος.

Η ειδική περίπτωση της Δανίας θα εξετασθεί σύμφωνα με τις διατάξεις της οδηγίας, συμπεριλαμβανομένων των προαναφερθεισών διατάξεων που επιτρέπουν στα κράτη μέλη να λάβουν υπόψη θέματα περιβάλλοντος.
ΓΡΑΠΤΗ ΕΡΩΤΗΣΗ E-4135/97 υποβολή: Nikitas Kaklamanis (UPE) προς την Επιτροπή (21 Iανουαρίου 1998)

Θέμα: Σειρά προοόντων εκτός καθεστώτος Τ.Ι.R. με απόφαση της Ρωσίας

Εκτός διαμετακόμισης υπό το καθεστώς Τ.Ι.R. έθεσε η Ρωσία μία μεγάλη σειρά προϊόντων, η μεταφορά των οποίων είναι πλέον αδύνατη με το δελτίο Τ.Ι.R. προς αυτή τη χώρα. Η Επιτροπή Κρατικών Τελωνείων της Ρωσικής Ομοσπονδίας κοινοποίησε την υπ' αριθ. 513 Διαταγή προς τη «Διεθνή Ένωση Οδικών Μεταφορών» (IRU), με την οποία απαγορεύει τη διαμετακόμιση μίας σειράς εμπορευμάτων υπό την κάλυψη του Δελτίου Τ.Ι.R. στο έδαφός της. Ανάμεσα στα προϊόντα αυτά περιλαμβάνονται κατ' εξοχήν κοινοτικά προϊόντα όπως η μπύρα από κριθάρι, η ζάχαρη, τα γλυκίσματα, το βούτυρο και άλλα λίπη από γάλα, η σοκολάτα, τα φάρμακα, οι ηλεκτρονικοί υπολογιστές, τα βίντεο, οι τηλεοράσεις, τα μεταφορικά μέσα και άλλα.

Οι επιπτώσεις είναι σημαντικές και για τα ευρωπαϊκά προϊόντα, αλλά και για τους ευρωπαίους μεταφορείς. Ιδίως για εκείνους που προέρχονται από τις περιφερειακές χώρες της Ένωσης, όπως την Ελλάδα, η ρωσική απόφαση συνεπάγεται απώλεια μεταφορικού έργου, αφού ελληνικά φορτηγά είχαν την ευκαιρία να φορτώνουν κάποια κοινοτικά προϊόντα από άλλη χώρα με προορισμό τη Ρωσία, και τώρα χάνουν εντελώς αυτή τη δυνατότητα.

Θα ήθελα να ρωτήσω την Ευρωπαϊκή Επιτροπή πώς σκοπεύει να αντιδράσει έναντι της απόφασης των Ρωσικών αρχών, διασφαλίζοντας έτσι τα συμφέροντα των κοινοτικών μεταφορέων, αλλά και όρους υγιούς ανταγωνισμού με τους συναδέλφους τους από τις υπόλοιπες ευρωπαϊκές χώρες, οι οποίες ζητούν την οικονομική και ηθική στήριξη της Ένωσης.

Απάντηση του κ. Monti Εξ ονόματος της Επιτροπής (26 Φεβρουαρίου 1998)

Η Επιτροπή συμμερίζεται την ανησυχία που εκφράζει το Αξιότιμο Μέλος του Κοινοβουλίου όσον αφορά την εντολή αριθ. 513 της Επιτροπής Τελωνείων του Ρωσικού Κράτους, με την οποία θεσπίζονται νέες απαιτήσεις όσον αφορά τις εγγυήσεις, πέραν αυτών που προβλέπονται στη Σύμβαση για τις Διεθνείς Οδικές Μεταφορές (T.I.R.) του 1975, για 20 κατηγορίες εμπορευμάτων. Η Επιτροπή αναγνωρίζει ότι μια τέτοια ενέργεια μπορεί να έχει σοβαρές επιπτώσεις στους κοινοτικούς εξαγωγείς και μεταφορείς και ότι στο μέλλον είναι δυνατόν να αποτελέσει απειλή γι'αυτό το καθεστώς, το οποίο είναι ουσιώδους σημασίας για το διεθνές εμπόριο.

Η Επιτροπή αντέδρασε ταχύτατα σε όλους τους σχετικούς τομείς, ερχόμενη απευθείας σε επαφή τόσο με την Επιτροπή Τελωνείων του Ρωσικού Κράτους όσο και με άλλους φορείς των τομέων των μεταφορών και του εμπορίου. Ακόμη, η Επιτροπή παρακολουθεί το θέμα στις αντίστοιχες συνεδριάσεις της οικονομικής επιτροπής για την Ευρώπη στη Γενεύη.

Κατόπιν των ανωτέρω, η εφαρμογή της εντολής αριθ. 513 αναβλήθηκε μέχρι την 1η Απριλίου 1998. Η Επιτροπή συνεχίζει τον διάλογο με τη ρωσική πλευρά και με άλλους ενδιαφερομένους σε κάθε επίπεδο που κρίνει σκόπιμο, προκειμένου να διασφαλίσει την οριστική απόσυρση της ως άνω εντολής.
ΓΡΑΠΤΗ ΕΡΩΤΗΣΗ E-4004/97 υποβολή: Nikitas Kaklamanis (UPE) προς την Επιτροπή (14 Iανουαρίου 1998)

Θέμα: Βομβιστική επίθεση εναντίον του Οικουμενικού Πατριαρχείου στην Κωνσταντινούπολη

Στις 3 Δεκεμβρίου 1997 σημειώθηκε βομβιστική επίθεση εναντίον του Οικουμενικού Πατριαρχείου στην Κωνσταντινούπολη. Η βόμβα εξερράγη στη σκεπή του Ναού του Αγίου Γεωργίου, ρίφθηκε από την περιοχή βορείως του Πατριαρχικού Κήπου, και όπως εκτιμούν Τούρκοι αξιωματούχοι, προερχόταν από τον μιναρέ τεμένους που βρίσκεται ακριβώς πίσω από τον Πατριαρχικό Οίκο.

Η βομβιστική αυτή ενέργεια είχε ως αποτέλεσμα να τραυματισθεί στην ωμοπλάτη ο διάκονος του Οικουμενικού Πατριαρχείου κ. Νεκτάριος και χρειάσθηκε να γίνουν αλλεπάλληλες χειρουργικές επεμβάσεις για να αφαιρεθούν τα θραύσματα της βόμβας. Θα πρέπει να σημειωθεί ότι, παρά τις επανειλημμένες επιθέσεις που έχει δεχθεί το Οικουμενικό Πατριαρχείο, τα μέτρα ασφαλείας παραμένουν ανεπαρκή.

Θα ήθελα να πληροφορηθώ από την Ευρωπαϊκή Επιτροπή σε τι ενέργειες προτίθεται να προβεί ώστε να πεισθούν επιτέλους οι Τουρκικές αρχές να καθιερώσουν μέτρα αποτελεσματικής φύλαξης του Οικουμενικού Πατριαρχείου, για να αποτραπούν στο μέλλον τέτοιου είδους φαινόμενα.

Απάντηση του κ. van den Broek εξ ονόματος της Επιτροπής (5 Φεβρουαρίου 1998)

Τον Δεκέμβριο 1997, το τουρκικό Υπουργείο Εξωτερικών καταδίκασε επισήμως τη βομβιστική επίθεση κατά του Ορθόδοξου Πατριαρχείου στην Κωνσταντινούπολη. Το υπουργείο τόνισε με την ευκαιρία αυτή ότι θα καταβληθεί κάθε προσπάθεια για τη σύλληψη και την προσαγωγή στη δικαιοσύνη των υπευθύνων αυτής της ενέργειας, καθώς και για την αποτροπή παρόμοιων φαινομένων στο μέλλον. Διεξάγονται σχετικές έρευνες.

Όσον αφορά τα μέτρα ασφαλείας που ελήφθησαν μετά τη συγκεκριμένη απόπειρα, σύμφωνα με πληροφορίες που έλαβε η Επιτροπή από το Οικουμενικό Πατριαρχείο στην Κωνσταντινούπολη, υπάρχει μόνιμη παρουσία ένοπλων αστυνομικών δυνάμεων για τη φύλαξη του Πατριαρχείου καθώς επίσης και συνεχείς περίπολοι ανδρών της χωροφυλακής γύρω από το κτίριο. Το Πατριαρχείο εξέφρασε την ικανοποίησή του για τα μέτρα που έλαβαν οι τουρκικές αρχές.
ΓΡΑΠΤΗ ΕΡΩΤΗΣΗ E-3898/97 υποβολή: Amedeo Amadeo (NI) προς την Επιτροπή (11 Δεκεμβρίου 1997)

Θέμα: Ωμότητες από στρατιώτες κρατών μελών της ΕΕ στη Σομαλία

Σε σχέση με την ερώτηση Ε-2488/97 του Νικήτα Κακλαμάνη (ΕΕυρ) στην οποία ερωτάται «το Συμβούλιο πώς σκέπτεται να αντιδράσει σε αυτές τις πρωτοφανείς ωμότητες που προκάλεσαν οι στρατιώτες οι οποίοι ανήκουν σε κράτη μέλη (και μάλιστα Ιδρυτικά) της Ένωσης, μία ενέργεια που θίγει καίρια το γόητρό της συνολικά, και καθιστά τις διακηρύξεις της περί «προστασίας των ανθρωπίνων δικαιωμάτων» κενές περιεχομένου;» Ζητώ από την Επιτροπή να απαντήσει αμέσως, λαμβάνοντας υπόψη, μεταξύ άλλων, τα αποτελέσματα έρευνας του ιταλικού Υπουργείου Άμυνας και μετά από ομολογία του διευθυντή του «Panorama» για πλαστά στοιχεία, ώστε να μην δεχθεί επιθέσεις η ειρηνευτική δύμανη που έχει μεταβεί στη Σομαλία και συγκεκριμένα οι στρατιώτες της ένδοξης μονάδας Folgore.

Απάντηση του κ. Pinheiro εξ ονόματος της Επιτροπής (14 Ιανουαρίου 1998)

Η Επιτροπή παρακολουθεί την εξέλιξη της έρευνας για τις κατηγορίες περί κακοποίησης Σομαλών στο πλαίσιο της αποστολής των Ηνωμένων Εθνών «Restore Hope».

Η έρευνα εμπίπτει στην αρμοδιότητα των κρατικών αρχών των οποίων οι δυνάμεις συνέβαλαν στην εν λόγω αποστολή των Ηνωμένων Εθνών.

Η Επιτροπή επιθυμεί να υπενθυμίσει το σημαντικό ρόλο τον οποίο έπαιξε η Ένωση καθώς και οι χώρες που έστειλαν δυνάμεις για τη διατήρηση της ειρήνης στο πλαίσιο της επιχείρησης «Restore Hope», επιχείρηση χάρη στην οποία σώθηκαν χιλιάδες ανθρώπινες ζωές.
ΓΡΑΠΤΗ ΕΡΩΤΗΣΗ αρ θ. 3897/97 του Amedeo AMADEO προς το Συμβούλ ο. Ωμότητες από στρατιώτες κρατών μελών της ΕΕ στη Σομαλία



Επίσημη Εφημερίδα αριθ. C 174 της 08/06/1998 σ. 0153



ΓΡΑΠΤΗ ΕΡΩΤΗΣΗ E-3897/97 υποβολή: Amedeo Amadeo (NI) προς το Συμβούλιο (10 Δεκεμβρίου 1997) Θέμα: Ωμότητες από στρατιώτες κρατών μελών της ΕΕ στη Σομαλία Σε σχέση με την ερώτηση Ε-2488/97 του Νικήτα Κακλαμάνη (ΕΕυρ) στην οποία ερωτάται «το Συμβούλιο πώς σκέπτεται να αντιδράσει σε αυτές τις πρωτοφανείς ωμότητες που προκάλεσαν οι στρατιώτες οι οποίοι ανήκουν σε κράτη μέλη (και μάλιστα Ιδρυτικά) της Ένωσης, μία ενέργεια που θίγει καίρια το γόητρό της συνολικά, και καθιστά τις διακηρύξεις της περί «προστασίας των ανθρωπίνων δικαιωμάτων» κενές περιεχομένου;» Ζητώ από το Συμβούλιο να απαντήσει αμέσως, λαμβάνοντας υπόψη, μεταξύ άλλων, τα αποτελέσματα έρευνας του ιταλικού Υπουργείου Άμυνας και μετά από ομολογία του διευθυντή του «Panorama» για πλαστά στοιχεία, ώστε να μην δεχθεί επιθέσεις η ειρηνευτική δύμανη που έχει μεταβεί στη Σομαλία και συγκεκριμένα οι στρατιώτες της ένδοξης μονάδας Folgore. Απάντηση (26 Φεβρουαρίου 1998) H ερώτηση του αξιότιμου βουλευτή δεν εμπίπτει στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-3959/97 υποβολή: Johanna Maij-Weggen (PPE) προς την Επιτροπή (12 Δεκεμβρίου 1997)

Θέμα: Πληθυσμιακή πολιτική της Κίνας

Έχει πληροφορηθεί η Επιτροπή ότι στο Θιβέτ ευρύτατες ομάδες του πληθυσμού έχουν υποβληθεί σε στείρωση και ότι αυτό θα πρέπει να έλαβε χώρα μεταξύ Σεπτεμβρίου και Οκτωβρίου 1996 (σύμφωνα με το TSG Ενημερωτικό δελτίο, NL);

Γνωρίζει επίσης η Επιτροπή ότι οι αρχές της Κίνας εφαρμόζουν σύστημα υποχρεωτικής επιλογής στην τύχη των ζευγών που επιτρέπεται να τεκνοποιήσουν;

Συμφωνεί επίσης η Επιτροπή με το συμπέρασμα ότι η κινεζική πληθυσμιακή πολιτική έχει ως στόχο την μείωση του αριθμού Θιβετιανών;

Σχεδιάζει η Επιτροπή να διαμαρτυρηθεί στις κινεζικές αρχές γι' αυτή την κατάσταση των πραγμάτων;

Προτίθεται η Επιτροπή να θέσει το ανωτέρω ερώτημα ενώπιον της Επιτροπής των Ηνωμένων Εθνών για τα Δικαιώματα του Ανθρώπου;

Μπορεί να αναφέρει η Επιτροπή σε ποια διαβήματα έχει προβεί προς την Κίνα σχετικά με την πληθυσμιακή πολιτική της τελευταίας;

Απάντηση του Sir Leon Brittan εξ ονόματος της Επιτροπής (2 Φεβρουαρίου 1998)

To θέμα του σεβασμού των δικαιωμάτων του ανθρώπου και των θεμελιωδών ελευθεριών εξακολουθεί να αποτελεί μόνιμο μέλημα της Επιτροπής η οποία δεν έπαψε ποτέ να εκφράζει, όταν θεωρεί ότι συντρέχουν λόγοι, την ανησυχία της για την κατάσταση των δικαιωμάτων του ανθρώπου ιδιαίτερα στο Θιβέτ.

Η Επιτροπή δεν διαθέτει ακριβείς πληροφορίες σχετικά με τα γεγονότα που αναφέρει το Αξιότιμο Μέλος του Κοινοβουλίου. Σε περίπτωση που τα γεγονότα αυτά επιβεβαιωθούν, η Επιτροπή δεν θα παραλείψει, όπως άλλωστε το έχει ήδη πράξει και στο παρελθόν, να θέσει, στο πλαίσιο του διμερούς διαλόγου με την Κίνα για τα δικαιώματα του ανθρώπου, κάθε θέμα που άπτεται της προσβολής των δικαιωμάτων του ανθρώπου καθώς και της ανθρώπινης αξιοπρέπειας.